钦定古今图书集成/明伦汇编/官常典/第499卷 > 高彦晖
## 钦定古今图书集成/明伦汇编/官常典/第499卷 > 高彦晖

按《宋史》本传：“彦晖，蓟州渔阳人。仕契丹，为瀛州守将。
世宗北征，以城来降，迁耀、阶二州刺史。王师伐蜀，为
归州路先锋都指挥使。全师雄之乱，崔彦进遣彦晖
与田钦祚共讨之，至导江，与贼遇，贼据隘路，设伏竹
箐中，官军至，遇伏发，遂不利。彦晖谓钦祚曰：‘贼势张
大，日将暮，请收兵，诘朝与战’。”钦祚欲遁，虑贼曳其后，
乃绐之曰：“公食厚禄，遇贼畏缩，何也？”彦晖复麾兵进，
钦祚潜遁去，彦晖独与部下十馀骑力战，皆死之，时
年七十馀。彦晖老将，练习边事，上闻没，甚痛惜，故并
命优恤之。